Մորին Սթեփլթոն

**Մորին Սթեփլթոն** (, ), ամերիկացի դերասանուհի, «Օսկար», «Ոսկե գլոբուս», «Էմմի» և «Թոնի» մրցանակների դափնեկիր։ Ընդգրկվել է Ամերիկյան թատրոնի փառքի սրահում։

## Կենսագրություն
Լոյիս Մորին Սթեփլթոնը ծնվել է Նյու Յորք նահանգի Տրոյ քաղաքում,  Այրին և Ջոն Փ. Սթեփլթոնների ընտանիքում։ Նրա ծնողները եկել են Իռլանդիայից, և ապագա դերասանուհին իր մանկությունն անցկացրել է խիստ կաթոլիկ ավանդույթներով։ Նրա ծնողները ամուսնալուծվել են հոր ալկոհոլիզմի պատճառով, երբ Սթեփլթոնը դեռ երեխա էր։ Դպրոցն ավարտելուց անմիջապես հետո նա սկսել է իր դերասանական կարիերան թատրոնում և շուտով աչքի է ընկել որպես դրամատիկ և կատակերգական դերասանուհի։

Տասնութ տարեկան հասակում Մորին Սթեփլթոնը տեղափոխվել է Նյու Յորք։ Սկզբում աշխատել է որպես մոդել, որպեսզի կարողանա ապահովել անհրաժեշտ ծախսերը։ Մոդելային ստուդիաներից մեկում նա ծանոթացել է հոլիվուդյան դերասան Ջոյել ՄքՔրիի հետ, որի շնորհիվ ճանապարհ է հարթել դեպի Նյու Յորքի թատերական բեմ։ Նրա դեբյուտը Բրոդվեյում տեղի է ունեցել 1946 թվականին «Համարձակ երիտասարդը՝ Արևմուտքի հպարտությունը» բեմադրության մեջ։ 1951 թվականին դերասանուհին դեր է ստացել «Դաջված վարդը» ներկայացման մեջ։ Ի սկզբանե, Թենեսի Ուիլյամսն այս պիեսը գրել էր հատուկ Աննա Մանյանիի համար, սակայն վերջինիս անգլերենի անբավարար իմացության պատճառով, դերը բաժին է հասել Սթեփլթոնին։ Այս ներկայացման մեջ Սերաֆինայի դերը դերասանուհուն բերել է «Թոնի» մրցանակ։ Այնուամենայնիվ, Մանյանին խաղացել է այս դերը չորս տարի անց համանուն ֆիլմում։

Հետագայում Սթեփլթոնը հայտնվել է Ուիլյամսի մի շարք պիեսներում, այդ թվում՝ «Բամբակով լի 27 ֆուրգոն» և «Օրֆեուսը իջնում է դժոխք», ինչպես նաև, Լիլիան Հելմանի «Խաղալիքներ ձեղնահարկում» ներկայացման մեջ։ Դերասանուհին ստացել է իր երկրորդ «Թոնի» մրցանակը Նիլ Սայմոնի «Թմբլիկ տիկինը» պիեսում դերի համար 1971 թվականին։ Բրոդվեյում նա նաև ուշագրավ դերեր է խաղացել «Փոքրիկ աղվեսներ»-ում՝ Էլիզաբեթ Թեյլորի գլխավոր դերակատարմամբ և «Ջին խաղը» ներկայացման մեջ, որպես Ջեսիկա Տենդիին փոխարինող։

1968 թվականին Սթեփլթոնը «Էմմի» մրցանակ է ստացել «Եդեմ տանող ճանապարհների միջև» ֆիլմում իր դերի համար։ Դերասանուհին զգալի հաջողությունների է հասել իր կինոկարիերայի մեկնարկով։ 1959 թվականին «Միայնակ սրտեր» ֆիլմում իր առաջին դերի համար (Ֆեյ Դոյլի) Սթեփլթոնը առաջադրվել է «Օսկարի»՝ որպես երկրորդ պլանի լավագույն դերասանուհի։ Հատկանշական էր նաև նրա դերը 1963 թվականին «Ցտեսություն, թռչնակ» ֆիլմում, որտեղ գլխավոր դերերում հանդես էին եկել Ջանեթ Լին և Դիք Վան Դայքը։ Մորին Սթեփլթոնը ևս երեք անգամ առաջադրվել էր «Օսկարի» «Օդանավակայան» (1970) և «Ինտերիերներ» (1978) ֆիլմերում դերերի համար, իսկ 1982 թվականին նա արժանացել է բաղձալի «Օսկար» մրցանակի՝ Ուորեն Բիթիի «Կարմիրները» ֆիլմում Էմմա Գոլդմանի դերի համար։

1980-ականներին Սթեփլթոնը նշանավոր դերեր ունեցավ «Բոժոժ» (1985թ.), «Խենթերը» (1987թ.) և «Բոժոժ։ Վերադարձը» (1988թ.) ֆիլմերում։ 1981 թվականին նրա հայրենի Տրոյ քաղաքում քոլեջի ուսանողական թատրոնը անվանակոչվել է նրա պատվին։

Մորին Սթեփլթոնն ամուսնացած է եղել երկու անգամ։ Սթեփլթոնի առաջին ամուսինը Մաքս Ալենթուկն էր՝ պրոդյուսեր Քերմիտ Բլումգարդենի գլխավոր մենեջերը, ում հետ նա ապրել է մինչև 1959։ Իսկ երկրորդը՝ դրամատուրգ Դեյվիդ Ռայֆելը, որից նա բաժանվեց 1966 թվականին։ Առաջին ամուսնուց դերասանուհին ունի որդի Դանիելին և դուստր Քեթրինին։ Տարիներ շարունակ Սթեփլթոնը տառապում էր անհանգստությունից և ալկոհոլիզմից։ Ավելի ուշ նա խոստովանում էր. «*Հենց վարագույրն իջնում էր, իմ ձեռքը ուղղվում էր դեպի օղու շիշը*»։ Նա նաև ասում էր, որ ծանր մանկությունը մեծապես նպաստեց նրա վիճակին և ինքնավստահության պակասին։

Մորին Սթեփլթոնը, լինելով մոլագար ծխող, մահացել է թոքերի քրոնիկ օբստրուկտիվ հիվանդությունից 2006 թվականի մարտի 13-ին Մասաչուսեթս նահանգի Լենոքս քաղաքի իր տանը 80 տարեկան հասակում։

## Ընտրված ֆիլմագրություն

## Մրցանակներ և անվանակարգեր

## Ծանոթագրություններ

Կատեգորիա:20-րդ դարի ամերիկացի դերասաններ
Կատեգորիա:20-րդ դարի ամերիկացի դերասանուհիներ
Կատեգորիա:21-րդ դարի ամերիկացի դերասանուհիներ
Կատեգորիա:BAFTA մրցանակի դափնեկիրներ
Կատեգորիա:«Դրամա Դեսկ» մրցանակի դափնեկիրներ
Կատեգորիա:«Էմմի» մրցանակի դափնեկիրներ
Կատեգորիա:«Թոնի» մրցանակի դափնեկիրներ
Կատեգորիա:«Ոսկե գլոբուս» մրցանակի դափնեկիրներ
Կատեգորիա:Ամերիկացի կինոդերասանուհիներ
Կատեգորիա:Ամերիկացի հեռուստատեսային դերասանուհիներ
Կատեգորիա:Ամերիկացիներ իռլանդական սերմամբ
Կատեգորիա:Դերասանուհիներ այբբենական կարգով
Կատեգորիա:Երկրորդ պլանի լավագույն դերասան Օսկարի մրցանակակիրներ
Կատեգորիա:Թատրոնի ամերիկացի դերասանուհիներ